Chihande 98: HaPili yaMilive
OU ALI haPili yaMilive ikiye Yesu. Ava malunga vawana ali navo vaposetolo jenyi. Vakivo vaAndelei nandumbwenyi Petulu, kaha Yakova nandumbwenyi Yowano. Ize unakumona kusongo kuze yikiko tembele yaKalunga muYelusalema.
Hanahichi makumbi avali kufuma haze Yesu atambukanga hamwanachimbulu nakwingila muYelusalema. Jino hano haChivali. Chimene Yesu apwanga kutembele. Kwakuze vapilishitu vasakanga kukwata Yesu vamujihe. Oloze vevwanga woma wakulinga ngocho mwomwo vatu vamuzanga Yesu.
Yesu navavuluka vakulwane vamukwitava ngwenyi: ‘Enu manoka nenu vana vamanoka!’ Kaha Yesu ngwenyi Kalunga mwakavazangamisa havyuma vyavipi vanalingi. Kufumaho Yesu himwaya kuPili yaMilive, kaha vano vaposetolo jenyi vawana vaputukile kumwihula vihula. Unejiva vivali nakumuhula Yesu tahi?
Vaposetolo vanakumwihula vyuma vyakulutwe. Vanatachikiza ngwavo Yesu mwakakumisa upi wosena hano hamavu. Oloze navasaka vejive shimbu navikasoloka vyumevi. Shimbu muka mwakeza cheka Yesu nakuyula mwaMwangana?
Yesu nejiva ngwenyi vaka-kumukavangiza vali hamavu kaveshi kukamumona omu mwakeza kamuchivaliko. Mwomwo mwakapwa mwilu, kaha kaveshi kukahasa kumumona muzeko. Shikaho Yesu mwalweza vaposetolo jenyi vamwe vyuma navikasolwojoka hano hamavu nge naputuka lyehi kuyula mwaMwangana mwilu. Vyuma vika vimwe venyevi?
Yesu ngwenyi nakukapwa jijita jajivulu, vatu vavavulu navakaviza-viza nakufwa zala, uhwanga naukatohwa, kaha nakukapwa namindenda yayinene. Yesu nawa ngwenyi mujimbu wamwaza wawangana waKalunga navakawambulula kwahita mavu kwosena. Uno tunakuvimona vyuma kana navisoloka mushimbu yetu yino tahi? Eyo! Kumana tunahase kufwelela ngwetu Yesu anakuyula mwilu. Kalinwomu vene akumise upi wosena hano hamavu.
Mateu 21:46; 23:1-39; 24:1-14; Mako 13:3-10.
Vihula
- Aha hamuvwimbimbi Yesu ulihi, kaha ali naveya?
- Vapilishitu vasakile kulinga ika kuli Yesu omu apwile mutembele, kaha avambile ngwenyi ika?
- Vyuma muka vaposetolo vahulishile Yesu?
- Mwomwo ika Yesu alwezelele vaposetolo jenyi vyuma navikasoloka hamavu omu mwakayula muWangana mwilu?
- Yesu ambile ngwenyi vyuma muka navikasoloka shimbu kanda afumiseko vyuma vyavipi vyosena hamavu?
Vihula vyakuhakilako
- Tanga Mateu 23:1-39.
Numba tuhu Mazu-vasoneka asolola nge lwola lumwe chinahase kupwa chakutamo kuzachisa jivulukiso jakukaye, oloze mazu aYesu ahali Mateu 23:8-11 asolola ngachilihi nge chapwa chakuhenga kuzachisa jivulukiso jimwe muchikungulwilo? (Vili. 26:25; Loma 13:7; Petu. 1, 2:13, 14)
VaFwaliseu vazachishile jijila muka hakusaka kuhonesa vatu kupwa vaka-Kulishitu, kaha vatwamina vamukwitava makumbi ano vanazachisanga ngachilihi jijila kana? (Mateu 23:13; Luka 11:52; Yowa. 9:22; 12:42; Teso. 1, 2:16)
- Tanga Mateu 24:1-14.
Chisoneka chaMateu 24:13 chasolola ngachilihi nge lukakachila lwapwa lwalulemu?
Lizu lyakwamba ngwavo “kusongo” lize vavuluka hali Mateu 24:13 lyalumbununa ika? (Mateu 16:27; Loma 14:10-12; Koli. 2, 5:10)
- Tanga Mako 13:3-10.
Mazu muka ahali Mako 13:10 asolola nge twatela kwambulula mujimbu wamwaza mukwanguhwa, kaha mazu aYesu atela kutukafwa ngachilihi? (Loma 13:11, 12; Koli. 1, 7:29-31; Chimo. 2, 4:2)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn sna_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn dyu_Latn cjk_Latn